CELEX: 32015D1874
Language: hr
Date: 2015-10-08 00:00:00
Title: Provedbena odluka Vijeća (EU) 2015/1874 od 8. listopada 2015. o podvrgavanju 4-metilamfetamina kontrolnim mjerama

20.10.2015   
            
            
               HR
            
            
               Službeni list Europske unije
            
            
               L 275/35
            
         PROVEDBENA ODLUKA VIJEĆA (EU) 2015/1874
   od 8. listopada 2015.
   o podvrgavanju 4-metilamfetamina kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:
   
               (1)
            
            
               Izvješće o procjeni rizika za tvar 4-metilamfetamin sastavljeno je, u skladu s člankom 6. Odluke 2005/387/PUP, na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te ga je Komisija naknadno primila 29. studenoga 2012.
            
         
               (2)
            
            
               Tvar 4-metilamfetamin je sintetički derivat amfetamina s metiliranim benzenovim prstenom koja većinom biva zaplijenjena u obliku praška ili paste u uzorcima koji sadrže amfetamin i kofein, ali se također pojavljuje u obliku tableta i u tekućem obliku. Pojavila se na nezakonitom tržištu amfetamina na kojem se prodaje i upotrebljava kao kontrolirana droga amfetamin. U jednom je izvješću navedeno da je ta tvar otkrivena u komercijalnom proizvodu koji se prodaje putem interneta. Glavni kemijski prekurzor za sintezu 4-metilamfetamina jest 4-metilbenzil-metilni keton (4-metil-BMK) koji je vjerojatno komercijalno dostupan na internetu i ne nalazi se pod kontrolom na temelju Konvencije Ujedinjenih naroda protiv nezakonite trgovine opojnim drogama i psihotropnim tvarima iz 1988.
            
         
               (3)
            
            
               Korisnici rijetko prijavljuju specifične fizičke učinke 4-metilamfetamina jer oni uglavnom nisu ni svjesni da su ga konzumirali. Međutim, malobrojna dostupna izvješća ipak ukazuju na to da on ima stimulirajuće učinke. Ograničeni dostupni podaci koji se odnose na ljude ukazuju na to da negativni učinci 4-metilamfetamina uključuju povišenu temperaturu, povišeni krvni tlak, anoreksiju, mučninu, znojenje, želučane tegobe, kašljanje, povraćanje, glavobolju, palpitaciju, nesanicu, paranoju, tjeskobu i depresiju. Trenutačni podaci nisu dostatni za utvrđivanje relativnog potencijala koji ta tvar ima za izazivanje ovisnosti.
            
         
               (4)
            
            
               Prema ograničenim izvorima podataka koji su dostupni, akutna toksičnost 4-metilamfetamina slična je onoj drugih stimulansa. Određeni dokazi ukazuju na to da kombiniranje 4-metilamfetamina s drugim tvarima, uključujući amfetamin i kofein, može prouzročiti povećani rizik od ukupno pojačane toksičnosti.
            
         
               (5)
            
            
               U četiri države članice zabilježen je ukupno 21 smrtni slučaj u kojem je 4-metilamfetamin sam ili u kombinaciji s jednom ili više drugih tvari, posebno amfetaminom, otkriven u obdukcijskim uzorcima. Iako iz dostupnih informacija nije moguće sa sigurnošću odrediti ulogu 4-metilamfetamina u tim smrtnim slučajevima, u pojedinim je slučajevima ta tvar bila droga koja je otkrivena u najvećim količinama, pri čemu su utvrđene razine usporedive s onim razinama koje su utvrđene u određenim smrtnim slučajevima prouzročenima konzumacijom amfetamina.
            
         
               (6)
            
            
               Tvar 4-metilamfetamin otkrivena je u 15 država članica, a jedna država članica prijavila je proizvodnju te tvari na svojem državnom području. Raširenost 4-metilamfetamina teško je procijeniti. Ne postoje informacije o specifičnoj potražnji skupina korisnika za tom tvari i ona nije komercijalno dostupna na tržištu putem internetskih trgovina.
            
         
               (7)
            
            
               Dostupne informacije ukazuju na to da 4-metilamfetamin proizvode i distribuiraju iste skupine organiziranog kriminala koje su uključene u proizvodnju amfetamina i nezakonitu trgovinu njime.
            
         
               (8)
            
            
               Tvar 4-metilamfetamin nema poznatu, dokazanu ili priznatu medicinsku vrijednost ili uporabu u Uniji niti ima odobrenje za stavljanje na tržište u Uniji. Osim njezine uporabe kao analitičkog referentnog standarda i uporabe u znanstvenim istraživanjima, nema nikakvih naznaka da bi se nju moglo upotrebljavati za bilo koje druge zakonite svrhe.
            
         
               (9)
            
            
               Tvar 4-metilamfetamin trenutačno nije pod procjenom niti je bila pod procjenom u okviru sustava Ujedinjenih naroda. Osam država članica kontrolira tu tvar u okviru svojeg zakonodavstva o nadzoru nad drogama na temelju svojih obveza iz Konvencije Ujedinjenih naroda o psihotropnim tvarima iz 1971. Dvije druge države članice za tu tvar primjenjuju generičku definiciju fenetilamina u svojim nacionalnim zakonodavstvima, dok ga jedna država članica kontrolira u okviru svojeg zakonodavstva o lijekovima.
            
         
               (10)
            
            
               Iz izvješća o procjeni rizika proizlazi da su dostupni ograničeni znanstveni dokazi o svojstvima i rizicima 4-metilamfetamina te se u njemu ističe da su potrebne daljnje studije o ukupnim zdravstvenim i socijalnim rizicima povezanima s tom tvari. Međutim, dostupni dokazi pružaju dostatne razloge za podvrgavanje 4-metilamfetamina kontrolnim mjerama širom Unije. Zbog zdravstvenih rizika koje on predstavlja, kao što je dokumentirano njegovim otkrivanjem u više smrtnih slučajeva, posebno kada se upotrebljava u kombinaciji s drugim tvarima, njegove velike sličnosti amfetaminu u pogledu izgleda i učinaka, činjenice da ga korisnici mogu nesvjesno konzumirati i njegove ograničene medicinske vrijednosti ili uporabe, 4-metilamfetamin trebalo bi podvrgnuti kontrolnim mjerama širom Unije.
            
         
               (11)
            
            
               S obzirom na to da deset država članica već kontrolira 4-metilamfetaminom, podvrgavanje te tvari kontrolnim mjerama širom Unije može pomoći izbjegavanju problema pri prekograničnom izvršavanju zakona i pravosudnoj suradnji.
            
         
               (12)
            
            
               Kontrolne mjere širom Unije također mogu pomoći u sprečavanju da se 4-metilamfetamin na nezakonitim tržištima droge razvije u alternativu amfetaminu.
            
         
               (13)
            
            
               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. Budući da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se 4-metilamfetamin stavio pod kontrolu širom Unije.
            
         
               (14)
            
            
               Ovom se Odlukom zamjenjuje Odluka Vijeća 2013/129/EU (2) koju je poništio Sud Europske unije („Sud”) svojom presudom od 16. travnja 2015. u predmetu C-317/13 (3). Tom presudom Suda ostaju na snazi učinci Odluke 2013/129/EU do stupanja na snagu novih akata koji bi je trebali zamijeniti. Stoga, na dan stupanja na snagu ove Odluke, Odluka 2013/129/EU prestaje proizvoditi učinke.
            
         
               (15)
            
            
               Kako bi se osigurao kontinuitet kontrolnih mjera širom Unije u odnosu na 4-metilamfetamin, ovom Odlukom ne bi se trebale dovoditi u pitanje obveze država članica u vezi s rokom za podvrgavanje te nove psihoaktivne tvari kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2013/129/EU.
            
         
               (16)
            
            
               Odluka 2005/387/PUP obvezuje Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (17)
            
            
               Odluka 2005/387/PUP obvezuje Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (18)
            
            
               Odluka 2005/387/PUP ne obvezuje Ujedinjenu Kraljevinu te ona stoga ne sudjeluje u donošenju ove Odluke kojom se provodi Odluka 2005/387/PUP, ova Odluka je ne obvezuje niti se na nju primjenjuje,
            
         DONIJELO JE OVU ODLUKU:
   Članak 1.
   Nova psihoaktivna tvar 4-metilamfetamin podvrgava se kontrolnim mjerama širom Unije.
   Članak 2.
   Odluka 2013/129/EU prestaje proizvoditi učinke od dana stupanja na snagu ove Odluke, ne dovodeći u pitanje obveze država članica u vezi s rokom za podvrgavanje 4-metilamfetamina kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2013/129/EU.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.
   
      Sastavljeno u Luxembourgu 8. listopada 2015.
      
         
            Za Vijeće
         
         
            Predsjednik
         
         J. ASSELBORN
      
   
   
      (1)  SL L 127, 20.5.2005., str. 32.
   
   
      (2)  Odluka Vijeća 2013/129/EU od 7. ožujka 2013. o uvođenju nadzornih mjera za 4-metilamfetamin (SL L 72, 15.3.2013., str. 11.).
   
      (3)  Presuda Suda od 16. travnja 2015., Europski parlament/Vijeće, C-317/13, ECLI:EU:C:2015:223.